C‑500/16. sz. ügy
Caterpillar Financial Services sp. z o.o.
kontra
Dyrektor Izby Skarbowej w Warszawie
(a Naczelny Sąd Administracyjny [Lengyelország]
által benyújtott előzetes döntéshozatal iránti kérelem)
„Előzetes döntéshozatal – Adózás – Közös hozzáadottértékadó‑(héa‑)rendszer – 2006/112/EK irányelv – A 135. cikk (1) bekezdésének a) pontja – Adómentességek – Az uniós jog megsértésével beszedett adók – Valamely adótúlfizetés visszatérítésének akadályai – Az EUSZ 4. cikk (3) bekezdése – Az egyenértékűség, a tényleges érvényesülés és a lojális együttműködés elve – Magánszemélyek számára biztosított jogok – Az adótartozás elévülési idejének lejárta – A Bíróság valamely ítéletének hatálya – A jogbiztonság elve”
Összefoglaló – A Bíróság ítélete (második tanács), 2017. december 20.
Európai uniós jog – Közvetlen hatály – Az uniós joggal összeegyeztethetetlen nemzeti adók – Visszatérítés – Szabályok – A nemzeti jog alkalmazása – Feltételek – Az egyenértékűség elvének és a tényleges érvényesülés elvének betartása – A Bíróságnak a visszatérítés iránti kérelemre irányadó elévülési idő lejárta után kihirdetett ítélete által jogalap nélkülinek nyilvánított adó – Ezen elévülési idő alkalmazása – Megengedhetőség
(EUSZ 4. cikk, (3) bekezdés)
Az EUSZ 4. cikk (3) bekezdésével összefüggésben értelmezett egyenértékűség és tényleges érvényesülés elvét úgy kell értelmezni, hogy azokkal nem ellentétes az olyan nemzeti szabályozás, mint amelyről az alapügyben szó van, amely lehetővé teszi a hozzáadottértékadó‑(héa‑)túlfizetés visszatérítése iránti kérelem elutasítását, ha e kérelmet az adóalany az ötéves elévülési idő lejártát követően nyújtja be, jóllehet a Bíróságnak az említett határidő lejártát követően kihirdetett valamely ítéletéből az következik, hogy az említett visszatérítés iránti kérelem tárgyát képező héafizetés jogalap nélkül történt.
(lásd: 52. pont és a rendelkező rész)